სემიუელ ადამსი

სემიუელ ადამსი (ინგლ. Samuel Adams, დ. 27 ეკენია [ჯვ.სტ. 16 ეკენია], 1722 — ღ. 2 გჷმათუთა, 1803) — ამერიკალი სახენწჷფო მოღალე, პოლიტიკოსი, ამერიკაშ ართ-ართი დუმარსხუაფალი-მუმა. რდჷ ამერიკაშ რევოლუციაშ ართ-ართი შანულამი მაკათური დო ხე მაჭარჷ ააშ-იშ დუდიშალაშ დეკლარაციას. ადამსი რდჷ ამერიკული რესპუბლიკანიზმიშ ართ-ართი თარი არქიტექტორი. 

დებადჷ ბოსტონს. გურაფულენდჷ ჰარვარდიშ კოლეჯის. პოლიტიკაშა მიშულაშახ, დაკებული რდჷ ბიზნესით. ადამსი რდჷ ლიდერი რევოლუციური ორგანიზაციაშ "დუდიშულობაშ სქუალეფი", ნამუშ აკოდგინალუაშა მიშმეშეს ფერმერეფი, ხელოსანეფი დო მუშეფი. ადამსიშ ინიციატივათ, ბოსტონს, 1772 წანას, გიჭყჷ კორესპონდენტული კომიტეტიქ. მალას ჸათე კომიტეტიქ დირსხუ არძო ინგლისური კოლონიას დო რევოლუციური ნძალეფიშ ორგანიზაციაშ ცენტრეფო გინირთჷ. ადამსი კონტინენტური კონგრესიშ მოჭანაფაშ (1774) ართ-ართი ინიციატორი დო კონგრესეფიშ აქტიური მაკათური რდჷ 1774-1782 წანეფს. თიქ ხუჯი დუკინჷ 1787 წანაშ კონსტიტუციას, ოცადუდჷ თიში დემოკრატიზაციას დო ლჷმენდჷ ჭკორალაშ სააწმარენჯოთ. 1793-1797 წანეფს უკებუდჷ მასაჩუსეტსიშ შტატიშ გუბერნატორიშ პოსტი. ადამსი იზიარენდჷ გჷმადუდიშალაფარეფიშ იდეეფს. თინა შინელი რე "დემოკრატიაშ მუმა"-შ ჯოხოდვალათ.

ლიტერატურა
 ქორთული სხუნუეფიშ ენციკლოპედია, ტ.1, ხს. 82, ქართი 1975

კატეგორია:დუნაბადი 1722
კატეგორია:ნაღურა 1803
კატეგორია:ამერიკალეფი
კატეგორია:ამერიკალი პოლიტიკოსეფი
კატეგორია:ამერიკაშ დუმარსხუაფალი მუმეფი